b'\n_START_ARTICLE_\nOrbitalna resonanca\n_START_PARAGRAPH_\nOrbit\xc3\xa1lna reson\xc3\xa1nca nastopi takrat ko lahko obhodni dobi dveh nebesnih teles, ki kro\xc5\xbeita okoli skupnega osrednjega telesa, izrazimo kot razmerje dveh celih \xc5\xa1tevil (primera: 1\xc2\xa0: 2 in 3\xc2\xa0: 2). Pri tak\xc5\xa1nem na\xc4\x8dinu kro\xc5\xbeenja se pojavi ponavljajo\xc4\x8di se medsebojni gravitacijski vpliv. V dalj\xc5\xa1em obdobju se vplivi se\xc5\xa1tevajo in lahko pride do mo\xc4\x8dnih sprememb v obliki tirnic (sprememba izsrednosti ali naklona tira)._NEWLINE_Kadar sta dve telesi v orbitalni resonanci lahko pride do motenj v gibanju ali do stabilizacije njunih tirnic. Ni \xc5\xa1e popolnoma jasno zakaj pride do tako razli\xc4\x8dnih rezultatov pri resonan\xc4\x8dnem gibanju dveh teles.\n_START_SECTION_\nStabilna orbitalna resonanca\n_START_PARAGRAPH_\nStabilna orbitalna resonanca se pojavi takrat, ko dve telesi z orbitalno resonanco med potjo nikoli ne prideta blizu drugo k drugemu. V tak\xc5\xa1ni resonanci so Pluton in ostali plutini, ki so v resonanci 2\xc2\xa0: 3 z Neptunom. Ta telesa imajo tak\xc5\xa1ne tirnice, da nikoli ne pridejo v bli\xc5\xbeino Neptuna. Vsa telesa, ki niso bila v tej resonanci z Neptunom, so bila \xc5\xbee v preteklosti izvr\xc5\xbeena iz sistema._NEWLINE_Tudi nekatera druga telesa iz Kuiperjevega pasu so v stabilni resonanci (1\xc2\xa0: 2, 4\xc2\xa0: 5,-) z Neptunom._NEWLINE_V glavnem asteroidnem pasu so skupine asteroidov v resonanci 3\xc2\xa0: 2, 4\xc2\xa0: 3 in 1\xc2\xa0: 1 z Jupitrom._NEWLINE_Tudi vse Trojance lahko smatramo da so v stabilni resonanci (1\xc2\xa0: 1) s planeti._NEWLINE_Zunajoson\xc4\x8deva planeta Gliese 876b in Gliese 876c sta tudi v resonanci 1\xc2\xa0: 2._NEWLINE_O Laplaceovi resonanci govorimo takrat, ko so v orbitalni resonanci tri telesa. Primer: tri Jupitrove lune Ganimed, Evropa in Io so v resonanci 1\xc2\xa0: 2\xc2\xa0: 4.\n_START_SECTION_\nNestabilna orbitalna resonanca\n_START_PARAGRAPH_\nNestabilna resonanca je za majhna telesa celo bolj verjetna kot resonanca, ki bi tirnice stabilizirala._NEWLINE_V asteroidnem pasu so vrzeli, kjer so bili asteroidi izvr\xc5\xbeeni iz svojih tirnic. Te vrzeli imenujemo Kirkwoodove vrzeli, nahajajo pa se na mestih z resonanco 3\xc2\xa0: 1, 5\xc2\xa0: 2, 7\xc2\xa0: 3 in 2\xc2\xa0: 1._NEWLINE_V Saturnovih obro\xc4\x8dih je Cassinijeva lo\xc4\x8dnica (vrzel med notranjim B obro\xc4\x8dem in zunanjim A obro\xc4\x8dem), ki je nastala kot posledica resonance 1\xc2\xa0: 2 z luno Mimas.'